«Си адэ-анэр полицэм щолажьэ»
КъБР-м щыIэ МВД-м къыщапщытэжащ республикэм щекIуэкIа «Си адэ-анэр полицэм щолажьэ» сурэт зэпеуэм кърикIуахэр икIи ныбжьыщIэхэм я IэдакъэщIэкIыу щы къыхахащ кIэух зэпеуэм ирагъэхьыну.
МВД-м къыIэрыхьат илъэси 6 — 14 зи ныбжь сабийхэм, Къэбэрдей-Балъкъэрым и районхэмрэ къалэхэмрэ я творческэ гупхэм я IэдакъэщIэкI 30.
КъБР-м щыIэ МВД-м и деж щылажьэ Жылагъуэ советым и унафэщI Балъкъыз Валерэ, республикэ МВД-м и полицэм и унафэщIым жылагъуэ хабзэр хъумэнымкIэ и къуэдзэ, полицэм и полковник КIэрэф Роберт, КъБР-м щыIэ МВД-м и полицэм и участковэ уполномоченнэхэм я лэжьыгъэр къызэгъэпэщынымкIэ, балигъ мыхъуахэм я IуэхухэмкIэ и къудамэм и унафэщI, полицэм и полковник Ащхъуэт Аслъэн, а къудамэм и лэжьакIуэхэр.
Зэдэарэзыуэ япэ увыпIэр лъагъэсащ «Самая важная профессия» сурэтыр зи IэдакъэщIэкI Шал Виолеттэ (илъэс 11), Прохладнэ къалэм и сабий художественнэ школым и гъэсэным. ЕтIуанэр — «Си мамэ полицэм щолажьэ» лэжьыгъэр зыгъэхьэзыра Косяченкэ Елизаветэ (илъэси 10), Май къалэм дэт гимназие №1-м щеджэм. Ещанэ увыпIэр хуагъэфэщащ «Си мамэ офицерщ» сурэтыр зыщIа Ситкалиевэ Сабинэ (илъэс 13), Прохладнэм и гимназие №1-м щеджэм.
Жюрим гулъытэ хуащIащ Пщыкъан Хьэжмэт (илъэси 6, МКОУ СОШ №1, Бахъсэн къалэ), Налшык къалэ и курыт еджапIэ №19-м и ДСО №1-м и гъэсэн цIыкIу Щоджэн Аидэ (илъэси 6) игъэхьэзыра «Си адэ-анэр полицэм и лэжьакIуэщ» лэжьыгъэхэм.
КъБР-м щыIэ МВД-м и пресс-IуэхущIапIэ.
